**คณะสัตวแพทยศาสตร์ มข. จัดโครงการป้องกันและควบคุมโรคพิษสุนัขบ้า**

เมื่อวันที่ 1 และ 22 ธันวาคม 2559 ที่ผ่านมา ณ บริเวณห้องปฏิบัติการศัลยศาสตร์ ชั้น1 อาคารพิเชฏฐ์ เหลืองทองคำ คณะสัตวแพทยศาสตร์ มหาวิทยาลัยขอนแก่น นำโดย **ผศ.สพ.ญ.ดร.สุปราณี จิตรเพียร** อาจารย์ประจำภาควิชาศัลยศาสตร์และวิทยาการสืบพันธุ์ พร้อมด้วยคณาจารย์ สัตวแพทย์ และนักศึกษาชั้นปีที่6 ได้จัดโครงการป้องกันและควบคุมโรคพิษสุนัขบ้า ซึ่งทางคณะฯ ได้ให้บริการฉีดวัคซีนโรคพิษสุนัขบ้าและทำหมันสุนัขและแมวโดยไม่เสียค่าใช้จ่าย ในโครงการดังกล่าว ได้มีบุคคลภายนอกให้ความสนใจนำสุนัขและแมวมาทำหมันและฉีดวัคซีนเป็นจำนวนมาก ซึ่งทางคณะฯ ได้จัดโครงการนี้ขึ้น เพื่อสนองพระราชปณิธานของสมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี ที่มีพระประสงค์ให้โรคพิษสุนัขบ้าหมดไปจากประเทศไทยในอนาคตอันใกล้ อนึ่ง ทางคณะฯ ได้จัดโครงการป้องกันและควบคุมโรคพิษสุนัขบ้าและควบคุมประชากรสัตว์เลี้ยง ครั้งที่ 1 มาแล้ว ณ วัดท่าราชไชยศรี บ้านดอนบม ตำบลเมืองเก่า อำเภอเมือง จังหวัดขอนแก่น เมื่อวันที่ 17 พฤศจิกายน 2559 ที่ผ่านมา การจัดกิจกรรมในครั้งนี้ได้รับงบประมาณสนับสนุนโดยสำนักบริการวิชาการมหาวิทยาลัยขอนแก่น